Rozmerné leto. To je také leto, ktoré začína na začiatku júna a končí babím letom.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Rozmerné leto. To je také leto, ktoré začína na začiatku júna a končí babím letom. Vladislav Vančura začína svojú slávnu knihu takto: „Mnozí odvážlivci, když se ocitli na počátku velikolepého měsíce června, usedají do stínu platanů a jejich urputné vzezření se stává mírným.“ Je to tak, často tu píšeme o počasí a najmä o tom teplom. Lenže musíme práve teraz znova, lebo v lete tieto newslettre písať nebudeme. Práve preto sme si leto zadefinovali od teraz až do polovice októbra a vyzbrojili sme sa naň klimatizáciou. Rozmerné leto, môžeš prísť! A vy tiež príďte.
## U nás v kníhkupectve
Tak ešte raz. Máme klimatizáciu a nebojíme sa ju použiť. Je obrovská, fučí do detského kútiska a aj do kaviarne. V detskom kútisku máme aj oddelenie s hot poéziou, takže je dobré, že tam duje chladný vzduch. Príďte si ju k nám vyskúšať a dajte nám vedieť, čo si o nej myslíte.
Dnes sme oslávili narodeniny váženého kníhkupca Pera Le Kveta, ktorý veľa rokov cibril knižnú kultúru v svojom Artfore v Trnave a teraz je dôležitou súčasťou bratislavského Artfora. Pero je vzácny z rôznych strán. Výnimočný je napríklad pre svoje znalosti a záľubu v absurdnej literatúre a absurdnom humore. Alesgútecumgeburstag, Pero.
Keď sme pri tom Vančurovi. České knihy máme, ale nastali komplikácie. Jedna z najväčších českých distribúcí a náš dlhoročný obchodný partner, ktorý nás zásobuje knihami z desiatok dôležitých vydavateľstiev, už štyri týždne čelí hackerskému útoku. No fun, Kosmas je v úzkych, ale sú statoční a nevzdávajú sa. My sa zatiaľ snažíme dostať k českým knihám inými spôsobmi.
Minulý týždeň sme boli predávať knihy v stredoveku. Stredovek bol v Sade Janka Kráľa. Tento týždeň zas pôjdeme na sútok dvoch riek a budeme predávať knihy na mestskom festivale Sútok na hrade Devín.
U nás v kníhkupectve, kde je tá klimatizácia, bude tento týždeň v stredu 11. 6. 2025 o 18.00 premietanie filmu z festivalu Jeden svet Tobi vo farbách dúhy. V zapadnutej dedinke v Maďarsku žije Éva so svojou rodinou. Jej šestnásťročné dieťa sa im nedávno zverilo, že je transrodové, a teraz žije pod zvoleným menom Tobi.
Vo štvrtok 12. 6. 2025 o 10:00 bude tvorivé čítanie s Miriam spolu s knižkou Volanie močiara. Aké to je, keď sa niekde narodíte, ale "doma" je nakoniec niekde úplne inde? Príbeh malého axolotla o spoznávaní svojej identity, hľadaní seba a domova nie je len o adopcii, ale aj o tom, čo znamená skutočná láska.
## Napísali o Artfore k 35. narodeninám
Artforum je pre mňa spojené s príchodom slobody a demokracie na Slovensko. Je zárukou estetickej aj etickej istoty, ľudskej i morálnej úrovne. Nikdy sa nespreneverilo svojmu poslaniu umeleckého fóra, ale zároveň vykonáva aj klasickú kníhkupeckú činnosť. Lieta na dvoch krídlach. V kaviarni Artfora som oslávila päťdesiatku. V otvorenom, príjemnom prostredí so skvelými nápojmi a pochutinami. Dodnes si mnohí a viaceré na túto oslavu spomínajú a chvália jej domácky a neformálny štýl. Keď v júli roku 2022 Artforum vybralo moju knihu Tichý pobyt na ulici Gwerkovej-Göllnerovej za knihu mesiaca, cítila som sa veľmi poctená, lebo knihy z Artfora sú overená kvalita! Dokelu, napadá mi, ako tak píšem túto zdravicu, mala by som oveľa viac nakupovať artforácke knihy, viac chodiť na literárne podujatia! Veľmi to potrebujem! Veľmi sa potrebujeme! Ďakujem za všetko, milé, vzácne Artforum, a želám ešte mnoga ljeta! Anna Grusková, divadelníčka a filmárka
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.